จีนลดค่าหยวนลง 0.91% ต่ำสุดเกือบ 6 ปี
ธนาคารกลางจีนลดค่าหยวนวานนี้ (27 มิ.ย.) อยู่ที่ 6.6375 หยวนต่อดอลลาร์ ลดลงถึง 0.91% จากค่ากลาง แตะระดับต่ำสุดในรอบ 5 ปี 6 เดือน พร้อมเดินหน้าปรับอัตราแลกเปลี่ยนเงินหยวนต่อเนื่องรักษาเสถียรภาพ
28 มิ.ย. 2559

ผู้สื่อข่าวรายงานว่า สำนักระบบการค้าปริวรรตเงินตราต่างประเทศในสังกัดของธนาคารกลางจีน เปิดเผยว่า ค่ากลางเงินหยวนวานนี้ (27 มิ.ย.) อยู่ที่ 6.6375 หยวนต่อดอลลาร์ลดลงถึง 0.91% จากค่ากลางเมื่อวันศุกร์ (24 มิ.ย.) ต่ำที่สุดในรอบเกือบ 6 ปีนับตั้งแต่วันที่ 23 ธันวาคม 2553 และลดลงมากที่สุดนับตั้งแต่ธนาคารกลางจีนลดค่าเงินหยวนหลายระลอกรวมเกือบ 5% ภายในหนึ่งสัปดาห์เมื่อเดือนสิงหาคมปีก่อน
ขณะที่ ธนาคารกลางจีนอนุญาตให้เงินหยวนขึ้นลงได้ไม่เกิน 2% จากค่ากลางในแต่ละวัน อันเป็นมาตรการหนึ่งในการควบคุมค่าเงิน ส่วนค่าเงินหยวนซื้อขายในตลาดต่างประเทศเช้าวันนี้ สำนักระบบการค้าปริวรรตเงินตราต่างประเทศแจ้งว่าอยู่ที่ 6.6440 หยวนต่อดอลลาร์ ลดลงจากราคาปิดเมื่อวันศุกร์ที่ 6.6148 หยวนต่อดอลลาร์
ทั้งนี้ ธนาคารกลางจีนประกาศเมื่อวันศุกร์หลังทราบผลการลงประชามติของสหราชอาณาจักรว่าต้องการออกจากสหภาพยุโรป หรืออียูว่า ได้เตรียมแผนสำรองไว้แล้ว และจะเดินหน้าปรับปรุงระบบอัตราแลกเปลี่ยนเงินหยวนต่อไปเพื่อรักษาค่าเงินให้มีเสถียรภาพ